CELEX: 32010D0799
Language: mt
Date: 2010-12-13 00:00:00
Title: Deċiżjoni tal-Kunsill 2010/799/UE tat- 13 ta’ Diċembru 2010 li tappoġġa l-proċess ta’ bini tal-fiduċja li jwassal għall-istabbiliment ta’ żona ħielsa mill-armi ta’ distruzzjoni massiva u l-mezzi tat-twassil tagħhom fil-Lvant Nofsani b’appoġġ għall-implimentazzjoni tal-Istrateġija tal-UE kontra l-Proliferazzjoni ta’ Armi ta’ Distruzzjoni Massiva

23.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 341/27
            
         DEĊIŻJONI TAL-KUNSILL 2010/799/UE
   tat-13 ta’ Diċembru 2010
   li tappoġġa l-proċess ta’ bini tal-fiduċja li jwassal għall-istabbiliment ta’ żona ħielsa mill-armi ta’ distruzzjoni massiva u l-mezzi tat-twassil tagħhom fil-Lvant Nofsani b’appoġġ għall-implimentazzjoni tal-Istrateġija tal-UE kontra l-Proliferazzjoni ta’ Armi ta’ Distruzzjoni Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 26(2) tiegħu,
   Billi:
   
               (1)
            
            
               L-UE qed timplimenta b’mod attiv l-Istrateġija tal-UE kontra l-Proliferazzjoni tal-Armi ta’ distruzzjoni massiva u tagħti effett għall-miżuri elenkati fil-Kapitolu III tiegħu, bħal pereżempju li tagħmel il-multilateraliżmu aktar effettiv u li tippromwovi ambejnt internazzjonali u reġjonali stabbli.
            
         
               (2)
            
            
               L-UE hija impenjata lejn is-sistema multilaterali tat-trattati, li tipprovdi l-bażi legali u normattiva għall-isforzi kollha ta’ non-proliferazzjoni. Il-politika tal-UE hija li twettaq l-implimentazzjoni u l-universalizzazzjoni tan-normi eżistenti tan-non-proliferazzjoni u d-diżarm. L-UE ser tassisti lill-pajjiżi terzi fit-twettiq tal-obbligi tagħhom taħt konvenzjonijiet u reġimi multilaterali.
            
         
               (3)
            
            
               Il-promozzjoni ta’ ambjent internazzjonali u reġjonali stabbli hija kondizzjoni għall-ġlieda kontra l-proliferazzjoni tal-armi ta’ distruzzjoni massiva (ADM). Għal dan il-għan, l-UE ser tieħu ħsieb arranġamenti għas-sigurtà reġjonali, kontroll reġjonali ta’ armi u proċessi għad-diżarm.
            
         
               (4)
            
            
               L-assigurazzjonijiet tas-sigurtà li jkunu kemm pożittivi kif ukoll negattivi jista’ jkollhom rwol importanti: dawn jistgħu jservu sew ta’ inċentiv biex ma jsirx l-akkwist tal-ADM kif ukoll ta’ deterrent. L-UE ser tippromwovi aktar konsiderazzjoni għall-assigurazzjoni tas-sigurtà.
            
         
               (5)
            
            
               Il-proliferazzjoni tal-ADM hija theddida globali, li titlob approċċ globali. Madankollu, peress li s-sigurtà fl-Ewropa hija marbuta mill-qrib mas-sigurtà u l-istabbiltà fil-Mediterran u l-Lvant Nofsani, l-UE temmen li hu dmirha li tikkontribwixxi għas-sigurtà u l-istabbiltà f’dan ir-reġjun.
            
         
               (6)
            
            
               Id-Dikjarazzjoni Konġunta tas-Summit ta’ Pariġi għall-Mediterran tat-13 ta’ Lulju 2008, li stabbilixxiet l-Unjoni għall-Mediterran affermat mill-ġdid l-aspirazzjoni komuni biex jinkisbu l-paċi kif ukoll is-sigurtà reġjonali kif ġie stabbilit fid-Dikjarazzjoni ta’ Barċellona adottata fil-Konferenza Ewro-Mediterranja tas-27-28 ta’ Novembru 1995, li, fost l-oħrajn, tippromwovi s-sigurtà reġjonali billi taġixxi favur in-non-proliferazzjoni nukleari, kimika u bijoloġika permezz ta’ aderenza u osservanza ma’ kombinazzjoni ta’ reġimi internazzjonali u reġjonali favur in-non-proliferazzjoni u ftehimiet għall-kontroll tal-armi u d-diżarm bħat-Trattat dwar in-Nonproliferazzjoni tal-Armi Nukleari (TNP), il-Konvenzjoni dwar l-Armi Kimiċi, il-Konvenzjoni dwar l-Armi Bijoloġiċi u Tossiċi, il-Konvenzjoni Komprensiva ta’ Projbizzjoni ta’ Testijiet Nukleari u/jew arranġamenti reġjonali bħal żoni ħielsa mill-armamenti, inklużi r-reġimi tagħhom ta’ verifika, kif ukoll billi jiġu rispettati b’rieda tajba l-impenji tagħhom taħt konvenzjonijiet għall-kontroll tal-armi, id-diżarm u n-non-proliferazzjoni.
            
         
               (7)
            
            
               Il-Partijiet fl-Unjoni għall-Mediterran ser jaħdmu għal Żona tal-Lvant Nofsani reċiprokament u effettivament verifikabbli ħielsa mill-ADM - nukleari, kimiċi u bijoloġiċi - u s-sistemi tat-twassil tagħhom. Barra minn hekk, il-partijiet ser jikkunsidraw passi prattiċi, fost l-oħrajn għall-prevenzjoni tal-proliferazzjoni ta’ armi nukleari, kimiċi u bijoloġiċi kif ukoll l-akkumulazzjoni eċċessiva ta’ armi konvenzjonali.
            
         
               (8)
            
            
               Il-Ftehimiet ta’ Assoċjazzjoni Ewro-Mediterranji bejn l-UE u s-sħab Mediterranji jipprevedu l-istabbiliment ta’ djalogu politiku regolari, li għandhom isaħħu s-sigurtà u l-istabbiltà reġjonali u jkopru s-suġġetti kollha ta’ interess komuni, b’mod partikolari l-paċi, is-sigurtà, id-demokrazija u l-iżvilupp reġjonali.
            
         
               (9)
            
            
               Fid-19-20 ta’ Ġunju 2008, l-UE organizzat seminar f’Pariġi dwar “Is-sigurtà fil-Lvant Nofsani, in-Non-proliferazzjoni tal-ADM u d-Diżarm”, li laqqgħet flimkien rappreżentanti tal-Istati tar-Reġjun u tal-Istati Membri kif ukoll akkademiċi u aġenziji nazzjonali għall-enerġija nukleari. Il-parteċipanti ħeġġew lill-UE biex tippromwovi t-tkomplija tad-dibattitu f’diversi fora, u biex gradwalment tgħaddi għal format aktar formali li jinkludi diskussjonijiet fost uffiċjali tal-Gvern, abbażi tal-Qafas ta’ Barċellona, iżda li tagħmel dan f’format ġeografikament aktar inklużiv.
            
         
               (10)
            
            
               Il-Konferenza ta’ Reviżjoni tat-TNP tal-2010 enfasizzat l-importanza ta’ proċess li jwassal għall-implimentazzjoni sħiħa tar-Riżoluzzjoni tagħha tal-1995 dwar il-Lvant Nofsani (“ir-Riżoluzzjoni tal-1995”). Għal dak il-għan, il-Konferenza approvat passi prattiċi, inter alia, il-konsiderazzjoni tal-offerti kollha immirati lejn l-appoġġ għall-implimentazzjoni tar-Riżoluzzjoni tal-1995, inkluż l-offerta tal-UE biex tospita seminar ta’ segwitu relatat ma’ dak organizzat f’Ġunju 2008.
            
         
               (11)
            
            
               Il-Konferenza ta’ Reviżjoni tat-TNP tal-2010 għarfet ukoll ir-rwol importanti li għandha s-soċjetà ċivili fil-kontribut għall-implimentazzjoni tar-Riżoluzzjoni tal-1995 u ħeġġet l-isforzi kollha f’dan ir-rigward.
            
         
               (12)
            
            
               L-20 sessjoni tal-Kunsill Konġunt u tal-laqgħa Ministerjali UE-GCC li saret fl-14 ta’ Ġunju 2010 laqgħet l-eżitu b’suċċess tal-Konferenza ta’ Reviżjoni tat-TNP tal-2010. Il-parteċipanti tennew l-appoġġ għall-istabbiliment ta’ żona ħielsa mill-ADM kollha u l-mezzi tat-twassil tagħhom fil-Lvant Nofsani, inkluż ir-reġjun tal-Golf,
            
         ADOTTA DIN ID-DEĊIŻJONI:
   Artikolu 1
   1.   Għall-fini li jingħata segwitu għas-seminar tal-UE tal-2008 dwar “Sigurtà fil-Lvant Nofsani, Non-Proliferazzjoni tal-ADM u Diżarm”, l-UE għandha tappoġġa attivitajiet sabiex tippromwovi l-objettivi segwenti:
   
               —
            
            
               Jiġi inkoroġġit d-djalogu politiku reġjonali u dak relatat mas-sigurtà fis-soċjetajeit ċivili u l-gvernijiet, u b’mod partikolari fost l-esperti, l-uffiċjali u l-akkademiċi;
            
         
               —
            
            
               Jiġu identifikati miżuri ta’ bini tal-findiċja li jistgħu jservu ta’ passi prattiċi lejn il-prospett ta’ żona tal-Lvant Nofsani ħielsa mill-armi ta’ distruzzjoni massiva u l-mezzi tat-twassil tagħhom;
            
         
               —
            
            
               Tiġi inkoraġġita diskussjoni dwar l-universalizzazzjoni u l-implimentazzjoni tat-trattati internazzjonali rilevanti u strumenti oħra biex ma jkunx hemm proliferazzjoni tal-ADM u tas-sistemi tat-twassil tagħhom;
            
         
               —
            
            
               Jiġu diskussi kwistjonijiet relatati mal-użu paċifiku tal-enerġija nukleari u l-kooperazzjoni reġjonali f’dan ir-rigward.
            
         2.   F’dan il-kuntest, il-proġetti li għandhom jiġu appoġġati mill-UE għandhom ikopru l-attivitajiet speċifiċi segwenti:
   
               (a)
            
            
               il-provvediment ta’ mezzi għall-organizzazzjoni ta’ avveniment ta’ segwitu relatat mas-Seminar tal-2008 dwar “Is-Sigurtà fil-Lvant Nofsani, in-Non-Proliferazzjoni tal-ADM u d-Diżarm”;
            
         
               (b)
            
            
               il-provvediment ta’ mezzi għat-tħejjija ta’ dokumenti ta’ informazzjoni dwar suġġetti ttrattati mis-seminar ta’ segwitu.
            
         Deskrizzjoni dettaljata tal-proġetti tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-proġetti msemmija fl-Artikolu 1(2) għandha titwettaq mill-Konsorzju tal-UE għan-Non-Proliferazzjoni, li għandu jwettaq dan il-kompitu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti neċessarji mal-Konsorzju tal-UE għan-Non-Proliferazzjoni.
   Artikolu 3
   1.   L-ammont ta’ referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta’ EUR 347 700.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-amministrazzjoni tajba tal-infiq imsemmi fil-paragrafu 1. Għal dan il-fini, hija għandha tikkonkludi ftehim ta’ finanzjament mal-Konsorzju tal-UE għan-Non-Proliferazzjoni. Il-ftehim għandu jistipula li l-Konsorzju tal-UE għan-Non-Proliferazzjoni għandu jiżgura viżibbiltà tal-kontribut tal-UE, xierqa għad-daqs tiegħu.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din id-Deċiżjoni. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim.
   Artikolu 4
   1.   Ir-RGħ għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari mħejjijin mill-Konsorzju tal-UE għan-Non-Proliferazzjoni. Dawk ir-rapporti għandhom jiffurmaw il-bażi għall-evalwazzjoni mwettqa mill-Kunsill.
   2.   Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fil-jum tal-adozzjoni tagħha.
   2.   Din id-Deċiżjoni għandha tiskadi 18-il xahar wara d-data tal-konklużjoni tal-ftehimiet ta’ finanzjament imsemmija fl-Artikolu 3(3). Madankollu, hija għandha tiskadi 6 xhur wara d-dħul fis-seħħ tagħha jekk ebda ftehim ta’ finanzjament ma jkun ġie konkluż sa dakinhar.
   
      Magħmul fi Brussell, it-13 ta’ Diċembru 2010.
      
         
            Għall-Kunsill
         
         
            Il-President
         
         C. ASHTON
      
   
   
      ANNESS
      
         Proġetti li jappoġġaw il-proċess ta’ bini tal-fiduċja li jwassal għall-istabbiliment ta’ żona ħielsa mill-armi ta’ distruzzjoni massiva u l-mezzi tat-twassil tagħhom fil-lvant nofsani b’appoġġ għall-implimentazzjoni tal-istrateġija tal-ue kontra l-proliferazzjoni ta’ armi ta’ distruzzjoni massiva
      
      1.   Objettivi
      
      Fid-Dikjarazzjoni ta’ Barċellona tal-1995, adottata fil-Konferenza Ewro-Mediterranja tas-27-28 ta’ Novembru 1995, l-UE u l-Imsieħba Mediterranji tagħha qablu li jaħdmu għal żona tal-Lvant Nofsani effettivament verifikabbli ħielsa mill-armi ta’ distruzzjoni massiva (ADM) u s-sistemi tat-twassil tagħhom. Fl-2008, id-Dikjarazzjoni Konġunta tas-Summit ta’ Pariġi għall-Mediterran ikkonfermat li l-UE hi lesta tikkunsidra u tħejji passi prattiċi biex twitti t-triq għal implimentazzjoni sħiħa tar-Riżoluzzjoni tal-1995, tal-Konferenza ta’ Reviżjoni tat-TNP, dwar il-Lvant Nofsani (“ir-Riżoluzzjoni tal-1995”) u l-ħolqien ta’ tali żona. Dawn il-passi prattiċi ġew eżaminati waqt is-Seminar tal-UE dwar “Is-Sigurtà, in-Non-proliferazzjoni tal-ADM u d-Diżarm fil-Lvant Nofsani” li sar f’Pariġi f’Ġunju 2008.
      Fil-fehma tal-UE, għandhom jittieħdu passi prattiċi li, inter alia, jippromwovu l-adeżjoni u l-konformità universali mal-ftehimiet multilaterali u l-istrumenti kollha fil-qasam tan-non-proliferazzjoni, kontroll tal-armi u d-diżarm, bħat-Trattat dwar in-Nonproliferazzjoni tal-Armi Nukleari (TNP), il-Konvenzjoni dwar l-Armi Kimiċi, il-Konvenzjoni dwar l-Armi Bijoloġiċi u Tossiċi, il-Konvenzjoni Komprensiva ta’ Projbizzjoni ta’ Testijiet Nukleari u l-Kodiċi ta’ Kondotta tal-Aja kontra l-Proliferazzjoni ta’ Missili Ballistiċi kif ukoll il-Ftehimiet Komprensivi ta’ Salvagwardja tal-IAEA u tal-Protokoll Addizzjonali. Il-bidu tan-negozjati dwar Trattat dwar il-Waqfien ta’ Materjal Fissili ikun pass ieħor kruċjali f’dan il-kuntest. Passi bħal dawn jistgħu jikkostitwixxu miżura reġjonali importanti għall-bini tal-fiduċja bil-ħsieb tal-istabbiliment ta’ żona verifikabbli ħielsa mill-ADM u s-sistemi tat-twassil tagħhom.
      L-UE tixtieq li tkompli u tintensifika d-djalogu politiku u fil-qasam tas-sigurtà fost is-sħab rilevanti tal-Unjoni għall-Mediterran u l-pajjiżi l-oħra kollha fil-Lvant Nofsani dwar kwistjonijiet relatati mal-istabbiliment ta’ żona ħielsa mill-ADM. L-UE temmen li l-elaborazzjoni u l-implimentazzjoni ta’ miżuri konkreti għall-bini tal-fiduċja jistgħu jiffaċilitaw il-progress lejn żona ħielsa mill-ADM. Dawn il-miżuri għall-bini tal-fiduċja jistgħu, inter alia, jikkonsistu fil-proġetti fuq skala żgħira fil-qasam xjentifiku u tas-soċjetà ċivili fejn hu possibbli progress kif ukoll f’seminars ta’ taħriġ għad-diplomatiċi u l-militar u ‘żjarat’ għall-bini tal-fiduċja f’pajjiżi tar-reġjun.
      F’dan l-isfond ta’ interess dejjem akbar fl-iżvilupp tal-enerġija nukleari għal użu paċifiku fir-reġjun, għandhom ukoll isiru sforzi sabiex jiġi żgurat li l-iżvilupp ta’ użi paċifiċi jseħħ f’konformità mal-aqwa standards tas-sikurezza, is-sigurtà u n-non-proliferazzjoni. Il-kwistjoni dwar kif wieħed itejjeb il-kooperazzjoni paċifika nukleari għandha tiġi esplorata f’termini ġenerali kif ukoll b’mod aktar speċifiku pereżempju permezz tal-iżvilupp ta’ faċilitajiet nukleari reġjonali multinazzjonali.
      L-UE temmen li dawn l-objettivi jistgħu jiġu promossi, fost affarijiet oħra, permezz ta’ seminar ta’ segwitu dwar “Sigurtà fil-Lvant Nofsani, Non-Proliferazzjoni tal-ADM u Diżarm” mal-partijiet ikkonċernati kollha. Dak is-seminar ta’ segwitu jippermetti diskussjoni ffukata u strutturata dwar ir-rekwiżiti li fil-futur jistgħu jwasslu għall-istabbiliment ta’ żona tal-Lvant Nofsani ħielsa minn armi nukleari u l-ADM kollha l-oħra u s-sistemi tat-twassil tagħhom effettivament verifikabbli. Ikun jeħtieġ li t-tħejjijiet tas-seminar isiru f’koordinazzjoni mill-qrib mal-partijiet rilevanti kollha.
      L-UE tkompli tappoġġa d-deċiżjonijiet u r-riżoluzzjoni dwar il-Lvant Nofsani adottati fil-Konferenza ta’ Reviżjoni u Estensjoni tat-TNP tal-1995 kif ukoll id-Dokumenti Finali tal-Konferenza ta’ Reviżjoni tat-TNP tal-2000 u tal-Konferenza ta’ Reviżjoni tat-TNP tal-2010. Il-Konferenza ta’ Reviżjoni tat-TNP tal-2010 approvat diversi passi prattiċi, li jinkludu l-konsiderazzjoni tal-offerti kollha immirati lejn l-appoġġ għall-implimentazzjoni tar-Riżoluzzjoni tal-1995, inkluża l-offerta tal-UE biex tospita seminar ta’ segwitu relatat ma’ dak organizzat f’Ġunju 2008. Il-Konferenza għarfet ukoll l-importanza li għandha s-soċjetà ċivili fil-kontribut għall-implimentazzjoni tar-Riżoluzzjoni tal-1995.
      L-UE tixtieq tappoġġa l-objettivi msemmijin hawn fuq, kif ġej:
      
                  —
               
               
                  permezz tal-organizzazzjoni ta’ avveniment ta’ segwitu relatat mas-Seminar tal-UE tal-2008 dwar “Is-Sigurtà fil-Lvant Nofsani, in-Non-Proliferazzjoni tal-ADM u d-Diżarm”;
               
            
                  —
               
               
                  permezz tal-provvediment ta’ mezzi għat-tħejjija ta’ dokumenti ta’ informazzjoni dwar suġġetti ttrattati mis-seminar ta’ segwitu.
               
            2.   Deskrizzjoni tal-proġetti
      
      2.1.   Proġett: Seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani.
      2.1.1.   Għan tal-proġett
      Il-proġett ser:
      
                  (a)
               
               
                  jipprovdi għal avveniment ta’ segwitu relatat mas-Seminar tal-EU dwar “Is-Sigurtà fil-Lvant Nofsani, in-Non-Proliferazzjoni tal-ADM u d-Diżarm” li sar f’Pariġi fid-19-20 ta’ Ġunju 2008;
               
            
                  (b)
               
               
                  jiddiskuti kwistjonijiet relatati mas-sigurtà reġjonali fil-Lvant Nofsani, inkluża l-proliferazzjoni tal-ADM u l-mezzi tat-twassil tagħhom u kwistjonijiet konvenzjonali;
               
            
                  (c)
               
               
                  jesplora miżuri possibbli għall-bini tal-fiduċja biex jiffaċilitaw il-proċess lejn l-istabbiliment ta’ żona tal-Lvant Nofsani ħielsa mill-armi ta’ distruzzjoni massiva u l-mezzi tat-twassil tagħhom, inkluż fuq il-bażi tal-esperjenzi dwar iż-żoni eżistenti;
               
            
                  (d)
               
               
                  jiddiskuti possibbiltajiet biex jiġu universalizzati u implimentati trattati internazzjonali dwar in-non-proliferazzjoni u strumenti oħra;
               
            
                  (e)
               
               
                  jesplora perspettivi għal kooperazzjoni nukleari paċifika u attivitajiet relatati ta’ assistenza, inkluż fuq il-bażi tal-esperjenza tal-Euratom.
               
            2.1.2.   Riżultati tal-proġett
      Il-proġett ser:
      
                  (a)
               
               
                  japprofondixxi id-djalogu u jiġġenera l-fiduċja fis-soċjetà ċivili u l-gvernijiet sabiex isir aktar progress b’appoġġ għas-sigurtà reġjonali u l-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani;
               
            
                  (b)
               
               
                  iżid il-fehim reċiproku dwar kwistjonijiet li jolqtu x-xenarju tas-sigurtà reġjonali, inkluża l-proliferazzjoni tal-ADM u l-mezzi tat-twassil tagħhom u kwistjonijiet konvenzjonali;
               
            
                  (c)
               
               
                  iżid is-sensibilizzazzjoni, l-għarfien u l-intendiment tal-passi prattiċi meħtieġa għall-istabbiliment ta’ żona tal-Lvant Nofsani ħielsa mill-ADM u l-mezzi tat-twassil tagħhom;
               
            
                  (d)
               
               
                  jikkontribwixxu għall-isforzi biex jiġu universalizzati u implimentati trattati internazzjonali dwar in-non-proliferazzjoni u d-diżarm u strumenti oħra;
               
            
                  (e)
               
               
                  jiffaċilita l-kooperazzjoni internazzjonali u reġjonali dwar l-użu paċifiku tal-enerġija nukleari f’konformità mal-aqwa standards tas-sikurezza, is-sigurtà u n-non-proliferazzjoni nukleari.
               
            2.1.3.   Deskrizzjoni tal-proġett
      Il-proġett jipprevedi l-organizzazzjoni ta’ seminar, li ser idum sa jumejn u li preferibbilment isir fi Brussells jew fir-reġjun tal-Mediterrran.
      Il-parteċipanti ser jinkludu rappreżentanti tal-Istituzzjonijiet relevanti tal-UE, tal-Istati Membri tal-UE, tal-pajjiżi kollha fil-Lvant Nofsani, tal-istati li għandhom armi nukleari, tal-organizzazzjonijiet internazzjonali u esperti akkademiċi. Hu mistenni li jipparteċipaw fis-seminar madwar 100 rappreżentant.
      Id-diskussjonijiet fis-seminar ser jitmexxew minn esperti akkademiċi. Minħabba s-sensittività tas-suġġetti li għandhom jiġu ttrattati, id-diskussjonijiet ser isiru skont ir-Regola ta’ Chatham House sabiex ikun jsita’ jsir dibattitu aktar informali u miftuħ mingħajr ma jiġi identifikat is-sors tal-informazzjoni mogħtija f’laqgħa.
      L-ispejjeż tal-parteċipanti u l-kelliema mistednin ser ikunu koperti: vjaġġar, akkomodazzjoni u per diems. Id-Deċiżjoni tal-Kunsill tipprevedi wkoll mezzi finanzjarji li jkopru l-ispejjeż l-oħra kollha, li jinkludu t-tagħmir għall-konferenza, l-ikliet ta’ nofsinhar u ta’ filgħaxija, il-waqfiet għall-kafè, it-traduzzjoni ta’ dokumenti u l-interpretazzjoni.
      Il-Konsorzju tal-UE għan-Non-Proliferazzjoni, f’konsultazzjoni mar-rappreżentant tar-RGħ u l-Istati Membri tal-UE, ser jistieden il-parteċipanti għas-seminar.
      Is-seminar ser isir fl-2011. Ser jitħejja rapport dwar is-seminar mill-Konsorzju tal-UE għan-Non-Proliferazzjoni u jintbagħat lir-rappreżentant tar-RGħ. Ir-rapport jista’ jiġi kondiviż mal-korpi rilevanti fl-UE, il-pajjiżi kollha fil-Lvant Nofsani, il-pajjiżi l-oħra interessati, u l-organizzazzjonijiet internazzjonali kompetenti.
      2.2.   Proġett: Dokumenti ta’ informazzjoni
      2.2.1.   Għan tal-proġett
      Il-proġett ser:
      
                  (a)
               
               
                  jipprovdi sa’ tmien dokumenti ta’ informazzjoni dwar suġġetti koperti mis-seminar seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani;
               
            
                  (b)
               
               
                  jipprovdi għodda biex wieħed jifhem ix-xenarju tas-sigurtà reġjonali, inkluża l-proliferazzjoni tal-ADM u l-mezzi tat-twassil tagħhom u kwistjonijiet konvenzjonali;
               
            
                  (c)
               
               
                  jidentifika miżuri possibbli għall-bini tal-fiduċja li jistgħu jservu ta’ passi prattiċi lejn il-prospett ta’ żona tal-Lvant Nofsani ħielsa mill-ADM u l-mezzi tat-twassil tagħhom;
               
            
                  (d)
               
               
                  jidentifika modi biex isir aktar progress fl-universalizzazzjoni u l-implimentazzjoni tat-trattati internazzjonali dwar in-non-proliferazzjoni u d-diżarm u strumenti oħra;
               
            
                  (e)
               
               
                  jidentifika perspettivi għal kooperazzjoni nukleari paċifika fil-kuntest tal-politika u l-ħtiġijiet fil-qasam tal-enerġija tal-pajjiżi.
               
            2.2.2.   Riżultati tal-proġett
      Il-proġett ser:
      
                  (a)
               
               
                  jagħti ideat u suġġerimenti lis-seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani u jikkontribwixxi biex issir diskussjoni ffukata u strutturata dwar il-kwistjonijiet rilevanti kollha;
               
            
                  (b)
               
               
                  iżid is-sensibilizzazzjoni, l-għarfien u l-fehim fis-soċjetajiet ċivili u l-gvernijiet tal-kwistjonijiet relatati ma’ żona ħielsa mill-ADM u l-mezzi tat-twassil tagħhom fil-Lvant Nofsani;
               
            
                  (c)
               
               
                  jagħti alternattivi politiċi u/jew ta’ politika operattiva lill-gvernijiet u l-organizzazzjonijiet internazzjonali biex jiġi ffaċiltat il-proċess lejn l-istabbiliment ta’ żona ħielsa mill-ADM u l-mezzi tat-twassil tagħhom u s-sigurtà reġjonali fil-Lvant Nofsani.
               
            2.2.3.   Deskrizzjoni tal-proġett
      Il-proġett jipprevedi t-tħejjija ta’ mhux aktar minn tmien dokumenti ta’ informazzjoni ta’ 10-15-il paġna (5 000-7 000 kelma) kull wieħed. Id-dokumenti ta’ informazzjoni ser jitħejjew jew jiġu kkummissjonati mill-Konsorzju tal-UE għan-Non-Proliferazzjoni u ma jirrappreżentawx neċessarjament il-fehmiet tal-Istituzzjonijiet tal-UE u tal-Istati Membri tal-UE.
      Id-dokumenti ta’ informazzjoni ser ikopru s-suġġetti diskussi mis-seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani. Kull dokument ser jinkwadra alternattivi politiċi u/jew ta’ politika operattiva.
      Id-dokumenti ta’ informazzjoni ser jiġu ppreżentati lill-parteċipanti tas-seminar, il-korpi rilevanti fl-UE u l-Istati Membri tal-UE, il-pajjiżi kollha tal-Lvant Nofsani, il-pajjiżi l-oħra interessati, u l-organizzazzjonijiet internazzjonali kompetenti. Id-dokumenti ta’ informazzjoni jistgħu jiġu ppubblikati fuq il-websajt tal-Konsorzju tal-UE għan-Non-Proliferazzjoni.
      Id-dokumenti ta’ informazzjoni jistgħu jinġabru flimkien f’volum wieħed għal pubblikazzjoni unika wara s-seminar.
      3.   Tul ta’ żmien
      
      It-tul ta’ żmien totali stmat għall-implimentazzjoni tal-proġetti hu ta’ 18-il xahar.
      4.   Benefiċjarji
      
      Il-benefiċjarji ta’ dan il-proġett huma:
      
                  (a)
               
               
                  il-pajjiżi fil-Lvant Nofsani;
               
            
                  (b)
               
               
                  pajjiżi interessati oħrajn;
               
            
                  (c)
               
               
                  lorganizzazzjonijiet internazzjonali rilevanti;
               
            
                  (d)
               
               
                  is-soċjetà ċivili.
               
            5.   Aspetti ta’ proċedura, koordinazzjoni u l-Kumitat ta’ Tmexxija
      
      Il-Kumitat ta’ Tmexxija ser ikun magħmul minn rappreżentant tar-RGħ u rappreżentant tal-Entità Implimentattiva għal kull proġett speċifiku. Il-Kumitat ta’ Tmexxija ser jirrevedi l-implimentazzjoni tad-Deċiżjoni tal-Kunsill regolarment, mill-anqas darba kull sitt xhur, inkluż permezz tal-użu ta’ mezzi ta’ komunikazzjoni elettroniċi.
      6.   Entitajiet implimentattivi
      
      L-implimentazzjoni teknika ta’ din id-Deċiżjoni tal-Kunsill ser tkun fdata lill-Konsorzju tal-UE għan-Non-Proliferazzjoni.
      Il-Konsorzju tal-UE għan-Non-Proliferazzjoni ser iwettaq l-kompiti tiegħu taħt ir-responsabbiltà tar-RGħ. Fit-twettiq tal-attivitajiet tiegħu, huwa ser jikkoopera mar-RGħ, l-Istati Membri tal-UE, l-istati l-oħra parteċipanti, l-organizzazzjonijiet internazzjonali kif ikun adatt.